ពួក​អ្នក​សង្កេត​ការណ៍​ជជែក​ដេញ​ដោល​ពី​ភាព​ជោគ​ជ័យ​នៃ​ការ​បោះឆ្នោត​សភា​អាហ្វហ្គានីស្ថាន
បញ្ហា​អសន្តិសុខ​និង​ការ​លួច​បន្លំ​សន្លឹក​ឆ្នោត​នាំ​ឲ្យ​អ្នក​​រីះគន់​និយាយ​ថា​​ប៉ះ​ពាល់​ដល់​គុណភាព​នៃ​ការ​បោះ​ឆ្នោត។
ពួកអ្នកសង្កេតការណ៍ការបោះឆ្នោតសភាប្រទេសអាហ្វហ្គានីស្ថានកាលពីថ្ងៃសៅរ៍កំពុងជជែកដេញដោលថា តើលទ្ធផលនៃការបោះឆ្នោតនេះនឹងក្លាយជាការបោះឆ្នោតត្រឹមត្រូវតាមច្បាប់ឬយ៉ាងណា? គណៈកម្មការទទួលពាក្យបណ្តឹងបោះឆ្នោតអាហ្វហ្គានីស្ថានប្រាប់ឲ្យដឹងថា៖ ខ្លួនបានទទួលសេចក្តីរាយការណ៍ចោទប្រកាន់ពីភាពមិនប្រក្រតី ក៏ប៉ុន្តែនៅពេលដែលសន្លឹកឆ្នោតបន្តហូរចូលពីខេត្តដាច់ស្រយាលមកនោះ ពួកមន្ត្រីនិយាយថា ប៉ុន្មានសប្តាហ៍ទៀតឯណោះទើបគេដឹងអំពីលទ្ធផលផ្តាច់ព្រាត់។ ក្រុមអ្នកសង្កេតការណ៍ការបោះឆ្នោតអាហ្វហ្គានីស្ថានដ៏សំខាន់មួយនិយាយថា ភាពត្រឹមត្រូវតាមច្បាប់នៃការបោះឆ្នោតសភាកាលពីថ្ងៃសៅរ៍អាចមានបញ្ហា។ អង្គការមូលនិធិនៃការបោះឆ្នោតដោយសេរីនិងយុត្តិធម៌របស់ប្រទេសអាហ្វហ្គានីស្ថានប្រាប់ឲ្យដឹងថា ខ្លួនមានការព្រួយបារម្មណ៍យ៉ាងខ្លាំងអំពីគុណភាពនៃការបោះឆ្នោត ដោយលើកឡើងអំពីបញ្ហាអសន្តិសុខ ហើយនិងមានការតវ៉ាជាច្រើនអំពីការលួចបន្លំសន្លឹកឆ្នោត។ លោក Ahmad Nader Nadery ជានាយករបស់អង្គការនោះ។ លោកនិយាយថា មានបញ្ហាដ៏ធ្ងន់ធ្ងរជាច្រើនអំពីគុណភាពនៃការបោះឆ្នោត។ លោកនិយាយថា ក្រុមរបស់លោកកំពុងទទូចថា «សេចក្តីសុចរិតនៃសន្លឹកឆ្នោតរបស់ប្រជាពលរដ្ឋ ត្រូវតែមានការការពារ ពីព្រោះប្រជាពលរដ្ឋអាហ្វហ្គានីស្ថានបានធ្វើពលិកម្មយ៉ាងច្រើនដើម្បីចូលរួមការបោះឆ្នោតនេះ»។ លោក Alessandro Parziale ជានាយករបស់អង្គការប្រជាធិបតេយ្យអន្តរជាតិប្រចាំប្រទេសនេះ។ អង្គការនេះក៏បានឃ្លាំមើលការបោះឆ្នោតកាលពីថ្ងៃសៅរ៍ដែរ។ លោកនិយាយថា «ពួកគេនៅកំពុងប្រមូលព័ត៌មានមកពីក្រុមអ្នកសង្កេតការណ៍ពីជុំវិញប្រទេស»។ លោក Parziale និយាយទៀតថា លោកជឿជាក់ថា វាមានការពិបាកធ្វើការវាយតម្លៃអំពីជោគជ័យនៃការបោះឆ្នោតនោះ ពីព្រោះការបោះឆ្នោតនេះទើបកន្លងទៅបានតែមួយថ្ងៃប៉ុណ្ណោះ។ «នៅពេលនេះសម្រាប់ពួកយើង វាជាការពិបាកដើម្បីនិយាយថាតើមានការលួចបន្លំសន្លឹកឆ្នោតឬក៏អត់នោះទេ។ វានឹងក្លាយជាការមិនទទួលខុសត្រូវដោយនិយាយពីបញ្ហានេះនៅថ្ងៃនេះ»។ គេរំពឹងថា លទ្ធផលបោះឆ្នោតដំបូងៗនឹងបានដឹងនៅខែក្រោយ ដោយលទ្ធផលផ្តាច់ព្រាត់ទំនងជានឹងត្រូវប្រកាសនៅចុងខែតុលា បន្ទាប់ពីបណ្តឹងនៃការលួចបន្លំសន្លឹកឆ្នោតឬការអនុវត្តមិនបានត្រឹមត្រូវ ត្រូវបានដោះស្រាយ។ គណៈកម្មការទទួលពាក្យបណ្តឹងការបោះឆ្នោតអាហ្វហ្គានីស្ថាន ប្រាប់ឲ្យដឹងថា ខ្លួនបានទទួលសេចក្តីរាយការណ៍ចោទប្រកាន់អំពីភាពមិនប្រក្រតី  រួមបញ្ចូលទាំងការបើកមជ្ឈមណ្ឌលស្ថានីយ៍បោះឆ្នោតយឺត ការខ្វះសន្លឹកឆ្នោត ហើយនិងការបន្លំពេលចុះឈ្មោះអ្នកបោះឆ្នោត។ កងកម្លាំងសន្តិសុខអន្តរជាតិ ដឹកនាំដោយអង្គការអូតង់ ក៏ប្រាប់ឲ្យដឹងដែរថា ខ្លួនបានកត់ត្រាឧប្បត្តិហេតុនៃអំពើហិង្សាជាង៣០០ករណីពាក់ព័ន្ធនឹងការបោះឆ្នោត។ រដ្ឋមន្រ្តីក្រសួងមហាផ្ទៃអាហ្វហ្គានីស្ថានរាយការណ៍ថា មានមនុស្សយ៉ាងហោចណាស់២២នាក់ដែរ បានស្លាប់ក្នុងអំពើហិង្សាពាក់ព័ន្ធនឹងការបោះឆ្នោតនៅទូទាំងប្រទេស។ កាលពីថ្ងៃអាទិត្យ គណៈកម្មការរៀបចំការបោះឆ្នោតឯករាជ្យ ប្រាប់ឲ្យដឹងថា គេបានរកឃើញសាកសពរបស់បុគ្គលិករៀបចំការបោះឆ្នោត៣នាក់ដែលត្រូវគេចាប់ពង្រត់កាលពីថ្ងៃសៅរ៍ក្នុងប្រទេសអាហ្វហ្គានីស្ថានភាគខាងជើង។ ទោះបីមានបញ្ហាដូច្នេះក៏ដោយ ក៏លោក Fazal Ahmad Mainawi ប្រធានគណៈកម្មការរៀបចំការបោះឆ្នោតឯករាជ្យ (IEC) និយាយថា នេះជាការបោះឆ្នោតប្រកបដោយជោគជ័យ។ លោកនិយាយថា លោកជឿថាមានគុណវិបត្តិខ្លះ។ លោកនិយាយទៀតថា «បញ្ហានេះត្រូវគេរំពឹងថា នឹងកើតមានឡើងដោយសារតែស្ថានភាពប្រទេសអាហ្វហ្គានីស្ថានវាយ៉ាងហ្នឹង។ លោកសន្យាថា អង្គការរបស់លោកនឹងស៊ើបអង្កេតពាក្យបណ្តឹងទាំងអស់»។ ពួកមន្ត្រីរៀបចំការបោះឆ្នោតអាហ្វហ្គានីស្ថានកំពុងប៉ាន់ស្មានថា មានមនុស្ស៣លាន៦សែននាក់បានបោះឆ្នោតកាលពីថ្ងៃសៅរ៍ ដែលមានចំនួនទាបយ៉ាងខ្លាំង ប្រៀបធៀបនឹងការបោះឆ្នោតជ្រើសរើសប្រធានាធិបតីកាលពីឆ្នាំទៅដែលមានអ្នកបោះឆ្នោតជិត៦លាននាក់។ បេក្ខជនជាង២.៥០០នាក់បានចូលរួមប្រកួតប្រជែងយកអាសនៈចំនួន២៤៩នៅក្នុងសភាជាន់ទាបរបស់អាហ្វហ្គានីស្ថាន។ កងទ័ពនិងប៉ូលិសអាហ្វហ្គានីស្ថានជិត៣សែននាក់ដែលគាំទ្រដោយកងទ័ពអន្តរជាតិ១៥០.០០០នាក់ បានផ្តល់សន្តិសុខក្នុងអំឡុងការបោះឆ្នោតនេះ៕